  Наталья Тетерина 1-тӥ тулыспалысен Россиын мерлыко тыронъёс 4,3 процентлы будӥзы, ивортэ Пенси фондлэн Удмуртиысь ёзэтэзлэн пресс-службаез. Кызьы верамын ивортонын, Удмуртиын ватсэтэз 130 сюрслэсь трос федерал льготникъёс басьтозы. Ваньмыз 60 пӧртэм категориос, соос пӧлын сӧсыръёс, ожысь ветеранъёс, радиаци улэ сюрем муртъёс, Совето Союзлэн но Россилэн геройёсыз. Ватсэт 2018-тӥ арын инфляцилэсь быдӟалазэ лыдэ басьтыса юнматэмын.  Озьы I группаысь ӧлексыос толэзьлы быдэ 2 сюрс 661 манет басьтозы, II группаысь сӧсыръёс но ӧлексы пиналъёс – 1 сюрс 580 манет, III группаысь сӧсыръёс – 1 сюрс 41 манет. Азьвыл соослы юрттэт быдэн 2551, 1515 но 998 манет вал. Озьы ик толэзьлы быдэ тыронъёс пӧлы пырись мерлыко юрттӥськет но индексанциез ортчизы. Катъя сое коньдонэн яке, шуом, вузэн басьтыны луэ. 1-тӥ тулыспалысен солэн быдӟалаез 1 сюрс 121 манет но 42 коньы луиз. Со пӧлысь 863 манет но 75 коньы эмъюмъёслы, эм арбериослы но эмъясь сиён-юонлы чакламын, 133 манет но 62 коньы – санаторийын но курортын эмъяськонлы, 124 манет но 5 коньы – эмъяськон интыозь поездэн яке автотранспортэн дунтэк мынон-ветлонлы. Со сяна, кулэм муртэз ватонлы тырон будӥз. Ужасьтэм пенсионерлэн ӵыжы-выжыосызлы 6 сюрс 838 манет сётозы.  Тегъёс: Удмуртия Мерлык пенсия Пенсифонд коньдон  